J e g y z ő k ö n y v

**Készült:** a Bezenye Községi Önkormányzat Képviselő-testületének 2024. január 29. napján 13:45 órakor az önkormányzat tanácstermében megtartott rendkívüli ülésén

**Jelen vannak:** a jelenléti ívben felsoroltak

Az önkormányzat Szervezeti és Működési Szabályzatáról szóló 7/2019. (XII. 2.) rendelete 21.§ (1) bekezdése szerint a képviselő-testület ülését a polgármester, illetve felkérése vagy akadályoztatása esetén az alpolgármester vezeti. A polgármesteri és az alpolgármesteri tisztség egyidejű betöltetlensége, a tartós akadályoztatásuk esetén az ülést a pénzügyi, gazdasági és ügyrendi- jogi bizottság elnöke vezeti (a továbbiakban együtt: levezető elnök). A polgármester n szabadság miatt, az alpolgármester betegség miatt nem tud részt venni az ülésen.

Nusser Györgyné levezető elnök köszönti a megjelenteket, az ülést 13:46 órakor megnyitja. Megállapítja, hogy az ülés határozatképes, mivel a 7 megválasztott képviselőből 4 képviselő jelen van. Sándor Vincéné és Márkus Erika egyéb elfoglaltság miatt, Hiltser Mátyás betegség miatt nem tud részt venni az ülésen. Az ülés jegyzőkönyvének hitelesítésére Szakos Géza és Kammerhofer Lívia képviselőket kéri fel.

A levezető elnök javaslatával a képviselő-testület *egyhangúlag* egyetért.

A napirendi pont előtt Wiegerné Mészáros Erika jegyző szót kér, és tájékoztatja a képviselőket a Hauptmann József féle ajándékozási és telekalakítási kérelemről, melynek az ügyvéd által megküldött anyagát, telekalakítási engedély határozat, változási vázrajz, valamint megállapodás tervezet megküldte a képviselő-testület tagjainak.

Elmondja, hogy tájékoztatta az ügyvéd urat, hogy a rendes képviselő-testületi ülés február 13-án lesz, amikor döntés tud születni a megállapodás ügyében. Az ügyvéd úr tájékoztatása szerint azonban ez nem lehet megoldás, mivel az egész folyamatot (geodéta, szolgalmi és használati jog jogosultak hozzájárulásainak beszerzése stb.) újra kell kezdeni, mivel az engedély, a változási vázrajz záradékolása február 1. napi határidővel lejár. A megoldás érdekében az ügyvéd úr a szerződés kiegészítését - a megküldött kötelmi jogi kiegészítést - javasolja, így amennyiben a képviselő-testület nem támogatná a szerződést, úgy az hatálytalanná válna. A szóban forgó szerződés tervezete szerint Hauptmann József az önkormányzatnak szeretne ajándékozni egy 67 m2 nagyságú területet az önkormányzati közúthoz, 67.000,- Ft értékben. Egyebekben tájékoztat arról, hogy az önkormányzat vagyonrendelete szerint a polgármester hatáskörébe tartozik az egymillió forint alatti ingyenesen út céljára felajánlott terület átvétele, de Polgármester Asszony a testület elé kívánja vinni a döntést.

Antonovich Gáspár képviselő szót kér, és elmondja, hogy az az állapot, ami a megállapodásban van, az van a rendezési tervben is. Ez lenne a szerződéssel helyre téve. Hét érdekelt van az ügyben, ezért húzódhat el nagyon, ha mindent újra kell kezdeni.

Wiegerné Mészáros Erika jegyző elmondja, hogy igen a rendezési tervben is már ez az állapot van, egyéb információval nem rendelkezik az ügyről.

Szakos Géza képviselő szót kér, és elmondja, hogy az egész ügylet nem is érintené az önkormányzatot, ha a Hauptmann-féle telket nem csatolnának az önkormányzat útjához.

Folytatja azzal, hogy László Ferenc kérdése, hogy a közművekkel itt hogy állnak. Nincs kialakítva víz, szennyvíz, villany. Az önkormányzatnak kell-e majd állni ezek kialakítását? Szerinte az önkormányzat kötelessége ezeket biztosítani. (Papréten is van egy telektulajdonos négy telekkel, ott szerepel szennyvíz kialakítása.) Szerinte, ha a tulajdonos eladja a kialakított telkeket, akkor a közműhálózat kialakítását az önkormányzatnak kell állnia.

Nusser Györgyné képviselő elmondja, hogy ő most nem akar döntést hozni ebben az ügyben, mert ez az ügy maga után vonzhat egy csomó más következményt. Nincs tisztában vele, hogy ezek mik lehetnek. Több információt kér arról, hogy amennyiben a szerződés szerint lezajlik az ügylet, akkor milyen következményekkel, kiadásokkal kell számolnia az önkormányzatnak a jövőben ezzel kapcsolatosan. A február 13. napi ülésre kérik a kérdések megválaszolását, hogy megalapozott döntést tudjanak hozni. A képviselő-testület most nem kíván állást foglalni.

Nusser Györgyné levezető elnök ezután ismerteti az ülés meghívó szerinti napirendi pontját, és szavazásra teszi fel annak elfogadását.

A képviselő-testület *egyhangúlag, 4 igen szavazattal* az alábbi határozatot hozza:

**1/2024. (I. 29.) határozat**

Bezenye Községi Önkormányzat képviselő-testülete a 2024. január 29-i rendkívüli ülésén az alábbi napirendi pontot tárgyalja:

1.) Bezenyei Százszorszép Óvoda magasabb vezető bérének megállapítása

Felelős: Nusser Györgyné levezető elnök

Határidő: azonnal

1. **napirendi pont**

Bezenyei Százszorszép Óvoda magasabb vezető bérének megállapítása

Wiegerné Mészáros Erika jegyző tájékoztatja a képviselőket az Mötv. 46, § (2) bekezdésének b) pontjáról, mely szerint a képviselő-testület zárt ülést tart az érintett kérésére választás, kinevezés, felmentés, vezetői megbízás adása, annak visszavonása, fegyelmi eljárás megindítása és állásfoglalást igénylő személyi ügy tárgyalásakor. Elmondja továbbá, hogy Rábelné Bors Judit, az óvoda igazgatója nem kérte a napirend zárt ülésen történő tárgyalását, arra hivatkozva, hogy a törvényi szabályozás egyébként is nyilvánosan elérhető, azt bárki megismerheti.

Nusser Györgyné levezető elnök ismerteti az előterjesztés szövegét, melyet minden képviselő előzetesen megkapott. Elmondja, hogy Magyarország Kormánya döntött a bérekről, pótlékokról. A törvény alapján 538.000,- Ft összegű havi illetmény, 158.640,- Ft összegű igazgatói megbízási díj, valamint 105.760,- Ft összegű nemzetiségi pótlék jár az óvoda igazgatójának. Január 1-től visszamenőleg ez lesz a bére.

Szakos Géza képviselő kérdezi, hogy az Államkincstár biztosítja-e ennek fedezetét az önkormányzat részére.

Wiegerné Mészáros Erika jegyző igennel válaszol.

Nusser Györgyné levezető elnök kiemeli továbbá, hogy az óvoda igazgatója esetén a bér és a kinevezés képviselő-testületi hatáskör, de a munkáltatói jogkör gyakorlója a polgármester.

Nusser Györgyné levezető elnök kérdezi, hogy van-e kérdés, észrevétel.

Mivel kérdés nem érkezett, szavazásra teszi fel a határozati javaslatot.

A képviselő-testület *egyhangúlag, 4 igen szavazattal* az alábbi határozatot hozza:

**2/2024. (I. 29.) határozat**

Bezenye Községi Önkormányzat Képviselő-testülete a pedagógusok új életpályájáról szóló 2023. évi LII. törvény alapján a Bezenyei Százszorszép Óvoda igazgatója, Rábelné Bors Judit igazgató bérét 2024. január 1-jétől az alábbiak szerint állapítja meg:

* havi illetménye: 538.000,- Ft,
* igazgatói megbízási díj havi összege: 158.640,- Ft,
* nemzetiségi pótlék havi összege: 105.760,- Ft.

Bezenye Községi Önkormányzat Képviselő-testülete felkéri a polgármestert, hogy Rábelné Bors Judit igazgató köznevelési foglalkoztatotti jogviszonyba történő kinevezéséről 2024. január 30-ig gondoskodjon.

Felelős: Márkus Erika polgármester

 Wiegerné Mészáros Erika jegyző

Határidő: 2024. január 30.

Mivel kérdés, észrevétel nem érkezett, a levezető elnök megköszöni a részvételt, és az ülést 13:57 órakor bezárja.

k.m.f.

 **Nusser Györgyné Wiegerné Mészáros Erika**

 levezető elnök jegyző

Jegyzőkönyv hitelesítők:

 **Szakos Géza Kammerhofer Lívia**

 jegyzőkönyv hitelesítő jegyzőkönyv hitelesítő